**ไก่ฟ้าหลังเทา** (อังกฤษ: Kalij pheasant; ชื่อวิทยาศาสตร์: *Lophura leucomelanos*) เป็นไก่ฟ้าที่พบในป่าทึบโดยเฉพาะในตีนเขาของเทือกเขาหิมาลัย จากแม่น้ำสินธุไปทางตะวันตกจนถึงไทย มันถูกนำเข้าสู่รัฐฮาวาย (แต่ค่อน ข้างหายาก) ที่นั่นมันจัดเป็นชนิดพันธุ์ต่างถิ่นที่กินและแพร่กระจายพืชชนิดพันธุ์ต่างถิ่น ตัวผู้มีขนหลากหลายขึ้นกับชนิดย่อย แต่อย่างน้อยก็มีสีขนดำออกฟ้า ขณะที่เพศเมียเป็นสีน้ำตาลทั้งตัว ทั้งสองเพศมีหนังสีแดงที่หน้า ขาออกเทา ชนิดย่อยทางตะวันออก 3 ชนิด (*oatesi*, *lineata* และ *crawfurdi*) กำลังถูกคุกคามและ *moffitti* ซึ่งไม่ทราบสถานะแน่ชัด

อนุกรมวิธาน
-----------

ไก่ฟ้าหลังเทาเป็นญาติใกล้ชิดกับไก่ฟ้าหลังขาวและมีลูกผสมที่เกิดจากไก่ฟ้าทั้งสองชนิด การจัดวางทางอนุกรมวิธานของ *lineata* และ *crawfurdi* ยังคงเป็นที่โต้เถียงกันว่ามันควรจัดเป็นชนิดย่อยของไก่ฟ้าหลังเทา หรือไก่ฟ้าหลังขาว มันมีขาสีเทาเหมือนไก่ฟ้าหลังเทาแต่มีชุดขนคล้ายกับไก่ฟ้าหลังขาว เหตุผลหนึ่งที่ควรจัดเป็นชนิดย่อยของไก่ฟ้าหลังขาวคือ *lineata* และ *crawfurdi* พบทางตะวันออกของแม่น้ำอิระวดี จากเครื่องแบ่งทางสัตววิทยาแล้ว ชนิดย่อยอื่นของไก่ฟ้าหลังเทาพบทางฝั่งตะวันตกของแม่น้ำ (*oatesi* ชนิดย่อยของไก่ฟ้าหลังเทามีรายงานว่าพบทางตะวันออกของแม่น้ำ แต่ไม่ถูกต้อง) บนพื้นฐานของ mtDNA เมื่อเร็วๆนี้ ช่วยยืนยันว่า *lineata* และ *crawfurdi* ควรเป็นชนิดย่อยของไก่ฟ้าหลังเทา

ลักษณะ
------

*L. leucomelanos lathami* ตัวผู้ในอินเดีย
ตัวผู้ยาว 63-74 ซม. ตัวเมียยาว 50-60 ซม. ลำตัวกลม ชนิดย่อยแบ่งได้เป็นสองกลุ่ม กลุ่มแรก (*hamiltoni*, *leucomelanos*, *melanota*, *moffitti* และ *lathami*) พบทางตะวันตกและตอนกลางของพิสัยการกระจายพันธุ์ กลุ่มที่สอง (*williamsi*, *oatesi*, *lineata* และ *crawfurdi*) พบทางตะวันออก ในตัวผู้กลุ่มแรก มีขนสีดำ-น้ำเงินเหลือบ ตะโพกขาวหรือส่วนล่างขาว ชนิด *hamiltoni* กระหม่อมขาว (ชนิดอื่นสีดำ-น้ำเงิน) ในกลุ่มที่สองส่วนล่างและกระหม่อมสีดำ-น้ำเงินเหลือบ หางและส่วนบนสีขาว (หรือสีเทาจางๆ) ปนกับขนแน่นเป็นคลื่นสีดำ

ตัวเมียสีออกน้ำตาล ส่วนล่างมีแต้มขาวสลับดำ ส่วนอื่นๆขนคล้ายเป็นเกล็ด

พฤติกรรม
--------

### อาหาร

อาหารได้แก่ แมลง ตัวหนอน ไส้เดือน สัตว์ขนาดเล็ก และเมล็ดพืชบางชนิด เช่นขุยไผ่ เมล็ดหญ้า ผลไม้สุก 

### การสืบพันธุ์

ฤดูผสมพันธุ์อยู่ในช่วงเดือนมีนาคม - พฤษภาคม ทำรังตามแอ่งบนพื้นดินใต้กอไม้รกๆ รองรังด้วยใบหญ้าแห้ง วางไข่ครั้งละ 6 - 9 ฟอง ไข่มีตั้งแต่สีครีมจนถึงสีเนื้อแกมแดง ใช้เวลาฟักไข่ 24 -25 วัน โดยตัวเมียฟักไข่เพียงตัวเดียว ลูกนกแรกเกิดมีขนอุยปกคลุมทั่วตัว หลังออกจากไข่ 3 - 4 ชั่วโมง หรือเมื่อขนแห้งก็จะเดินตามแม่ไปหาอาหารได้

อ้างอิง
-------

1. ↑  BirdLife International (2009). *Lophura leucomelanos*. In: IUCN 2009. IUCN Red List of Threatened Species. Downloaded on 22 March 2009.
2. 1 2 3 4 5 6 7  McGowan, P. J. K. (1994). Kalij Pheasant (*Lophura leucomelanos*). pp. 533 in: del Hoyo, J, A. Elliott, & J. Sargatal (1994). *Handbook of the Birds of the World*. Vol. 2. New World Vultures to Guineafowl. Lynx Edictions. ISBN 84-87334-15-6
3. ↑  MacKinnon, J. & K. Phillipps (2000). *A Field Guide to the Birds of China.* Oxford University Press. ISBN 0-19-854940-5
4. ↑  McGowan, P. J. K. A. L. Panchen (1994). *Plumage variation and geographical distribution in the Kalij and Silver Pheasants.* Bulletin of the British Ornithologists' Club. 114: 113-123.
5. ↑  Robson, C. (2000). *A Field Guide to the Birds of South-East Asia.* New Holland Publishers. ISBN 1-85368-313-2
6. ↑  Moulin, S. E. Randi, C. Tabarroni, & A. Hennache (2003). *Mitochondrial DNA diversification among the subspecies of the Silver and Kalij Pheasants, Lophura nycthemera and L. leucomelanos, Phasianidae.* Ibis 145: E1-E11
7. ↑  ไก่ฟ้าหลังเทา องค์การสวนสัตว์

แหล่งข้อมูลอื่น
---------------

 ข้อมูลที่เกี่ยวข้องกับ Lophura leucomelanos ที่วิกิสปีชีส์


คอมมอนส์ มีภาพและสื่อเกี่ยวกับ:  
***Lophura leucomelanos***

* Kalij Pheasant